## L’Hospital Doctor Balmis obté un certificat que acredita la qualitat de les seues 16.000 transfusions sanguínies anuals

*** La introducció de sistemes de qualitat garantix la seguretat transfusional i promou la millora contínua dels processos
* Entre els aspectes auditats destaquen els relacionats amb la traçabilitat en les transfusions, l’hemovigilància o la formació contínua dels professionals**

L’Hospital General Universitari Doctor Balmis ha aconseguit l’acreditació de qualitat de la Fundació CAT (Comité d’Acreditació Transfusional), que avala el compliment dels estàndards establits per a la pràctica transfusional en el seu Servici d’Hematologia i Hemoteràpia.

Este certificat compta amb el suport de les principals societats científiques del sector, atés que la Fundació CAT és una organització emmarcada en la Societat Espanyola d’Hematologia i Hemoteràpia (SEHH) i la Societat Espanyola de Transfusió Sanguínia i Teràpia Cel·lular (SETS).

El gerent del Departament de Salut Alacant-Hospital General, Francisco Soriano, subratlla que “aplicar estàndards reconeguts aporta credibilitat i confiança als nostres pacients i reflectix un canvi cultural basat en el compromís i la implicació de tot l’equip de professionals amb la qualitat assistencial”.

Per la seua part, el cap del Servici d’Hematologia i Hemoteràpia, el doctor Fabián Tarín, remarca que “esta acreditació garantix la seguretat transfusional i promou la millora contínua de les nostres pràctiques en medicina transfusional, la qual cosa comprén des de l’emmagatzematge i distribució fins a l’administració de components sanguinis”.

El Banc de Sang, encarregat de seleccionar els hemoderivats (sang, plaquetes i plasma) adequats per a la transfusió de cada pacient, així com de l’acte transfusional, és un dels que registren una major activitat de la Comunitat Valenciana, “amb unes 16.000 transfusions a l’any, en intervencions quirúrgiques o pacients oncohematològics en tractament actiu, entre altres. Gràcies a esta activitat, moltes persones salven la vida cada any; per això la importància d’assegurar la qualitat i la seguretat en cada pas del procés”, assenyala el cap de Secció de la Unitat de Medicina Transfusional i responsable de Qualitat, el doctor Luis Hernández.

El procés d’acreditació ha comptat amb la implicació d’un equip multidisciplinari, en el qual han participat, a més dels doctors Tarín i Hernández, els doctors Javier López i Pablo Manresa, la coordinadora de tècnics de laboratori, Pilar Ruiz, i la supervisora d’Infermeria, Begoña Rodríguez (lloc al qual s’ha incorporat recentment Lourdes Picó), entre altres professionals.

“La certificació del Comité d’Acreditació Transfusional implica una gestió per processos que cobrix tot el cicle transfusional, des que el pacient necessita una transfusió fins a la seua execució i seguiment, adequant les necessitats d’eixe pacient concret a la millor qualitat possible”, explica el doctor Tarín.

**Avaluació contínua de riscos**

Una novetat important que ha suposat la introducció de sistemes de qualitat és que “es minimitza el risc d’error transfusional i es garantix una adequada identificació del pacient”, afig. Així mateix, s’introduïx l’avaluació contínua de riscos, a través d’un sistema d’incidències i accions correctives. També ha aportat un control exhaustiu de l’equipament, mitjançant sistemes avançats d’alarmes; un control sobre el registre del material i els reactius, així com un seguiment de qualitat dels proveïdors.

Igualment, s’han incorporat sistemes de mesurament de l’opinió com són les enquestes de satisfacció, tant dels pacients com dels servicis peticionaris de les transfusions.

Entre els aspectes auditats per a aconseguir la certificació destaquen els relacionats amb la traçabilitat en les transfusions; l’hemovigilància o control en el procés d’emmagatzematge dels components sanguinis i de transfusió als pacients; la seguretat en les proves de compatibilitat entre receptor i donant en les transfusions; l’existència de protocols d’actuació en cas d’accidents; l’adequada gestió dels residus sanitaris, així com la formació i validació de tots els professionals.

“Este reconeixement és un pas decisiu cap a la implantació d’un sistema de qualitat integral en el Servici d’Hematologia, que permetrà continuar avançant en àrees com l’afèresi i el desenrotllament de teràpies cel·lulars avançades”, conclou el cap de Servici.

Fecha: 09/08/2025